C 135/8
RO
Jurnalul Oficial al Uniunii Europene
18.4.2023
ANEXĂ
Dovezi pentru justificarea legitimității scopurilor care nu sunt în detrimentul conservării speciilor urmărite de instituțiile zoologice autorizate și de programele de reproducere și conservare Secțiunea 3 literele (a) și (b) din prezentele orientări prezintă cazurile în care autoritatea de gestionare CITES din statul membru poate elibera un permis de export și de reexport sau un certificat intra-UE, cu condiția să se asigure că permisul sau certificatul va fi utilizat în scopuri legitime care nu sunt în detrimentul conservării speciilor.
Pentru a asigura o abordare armonizată la nivelul UE în ceea ce privește stabilirea legitimității scopurilor care nu sunt în detrimentul conservării speciilor, urmărite de grădinile zoologice autorizate (1) și de programele de reproducere și conservare, sunt furnizate detalii suplimentare.
Întrucât cererile de permise de export, permise de reexport sau certificate intra-UE pot fi diferite, statele membre vor trebui, în general, să evalueze dovezile furnizate de solicitant de la caz la caz.
Ca o cerință minimă, toți solicitanții trebuie să furnizeze dovezi care să justifice următoarele aspecte: — în UE, o instituție zoologică trebuie să fie înregistrată în conformitate cu Directiva 1999/22/CE (2) a Consiliului („Directiva UE privind grădinile zoologice”); — în cazul țărilor terțe, instituția zoologică trebuie să facă parte dintr-un program de reproducere recunoscut.
Exemple de programe recunoscute de reproducere și conservare ale instituțiilor zoologice includ Programul european privind speciile pe cale de dispariție (EEP), Planul american de supraviețuire a speciilor (SSP), Programul australasiatic de gestionare a speciilor (ASMP) sau planurile globale de gestionare a speciilor (GSMP); — sanctuarul/centrul de salvare trebuie să fie înregistrat și monitorizat de autoritățile competente din țara de destinație.
În cazul în care informațiile furnizate în cerere sunt neclare sau există îndoieli/preocupări cu privire la legitimitatea obiectivului urmărit de instituție sau de programul de reproducere și conservare, autoritatea de gestionare ar trebui să solicite informații mai detaliate.
(1) A se vedea nota de subsol 25.
(2) https://eur-lex.europa.eu/legal-content/RO/TXT/?uri=celex:31999L0022